Muutoksia asiantuntijafysioterapeuttien palveluajoissa hyvinvointiasemilla

Hyvinvointiasemilta saatavia asiantuntijafysioterapeuttien ja fysioterapian palveluaikoja järjestellään uudelleen tämän vuoden aikana. Pienempien hyvinvointiasemien fysioterapian palveluajat yhdenmukaistetaan hyvinvointiasemien lääkäri-hoitaja-vastaanottoaikojen kanssa.

Avoterapiat-toimintayksikön esihenkilö Maiju Taskula kertoo, että muutoksia tehdään kevään, kesän ja myös loppuvuoden aikana.
– Usein tuki- ja liikuntaelinvaivaan saa apua saa omalta lähimmältä hyvinvointiasemalta, koska palvelua on saatavissa edelleen laajasti koko maakunnassa. Asiantuntijafysioterapeutin vastaanotolle hakeudutaan hoidon tarpeen arvion kautta, ja asiakkaalle annetaan aika parhaiten hänelle sopivalta vastaanotolta.
– Hoidon tarpeen arvion yhteydenottokanavien lisäksi fysioterapian ajanvarausnumero 05 352 6000 auttaa tarvittaessa, vinkkaa Taskula.

Muutokset hyvinvointiasemittain

Fysioterapian saatavuus säilyy ennallaan Lappeenrannan, Honkaharjun, Joutsenon, Luumäen ja Parikkalan osalta.

Lemin hyvinvointiaseman asiantuntijafysioterapeutin kiirevastaanotto muuttuu huhtikuun puolivälistä alkaen kiireettömäksi fysioterapiapalveluksi, jota on saatavilla maanantaisin ja torstaisin.

Rautjärven hyvinvointiasemalla ei ole enää asiantuntijafysioterapeutin kiirevastaanottoa toukokuun puolivälin jälkeen. Hyvinvointiaseman kiireetön fysioterapeutin vastaanotto ottaa vastaan potilaita toukokuusta 2026 alkaen maanantaisin, tiistaisin ja perjantaisin. Rautjärvellä ei ole mahdollista lainata tai palauttaa apuvälineitä ajalla 13.4.-17.5.2026.

Ruokolahden hyvinvointiasema muuttaa uuteen kiinteistöön kesän aikana. Asiantuntijafysioterapeutin kiirevastaanotto ja fysioterapeutin kiireetön vastaanotto palvelevat elokuusta 2026 alkaen maanantaisin, keskiviikkoisin ja torstaisin.

Savitaipaleen hyvinvointiaseman asiantuntijafysioterapeutin kiirevastaanotto on tauolla lokakuun loppuun saakka, mutta kiireetöntä fysioterapiaa on tarjolla 2–3 päivää viikossa. Marraskuusta alkaen hyvinvointiasemalla on tarjolla taas arkisin sekä kiireellistä että kiireetöntä fysioterapiaa.

Taipalsaaren hyvinvointiasemalla asiantuntijafysioterapeutin kiirevastaanotto ja kiireetön fysioterapia toimivat maanantaisin, tiistaisin ja perjantaisin huhtikuusta 2026 alkaen.

Asiantuntijafysioterapeutit auttavat tuki- ja liikuntaelinoireissa, kuten alaselän, olkapään ja polven vaivoissa. Asiakas voi itse arvioida oireet Omaolo.fi-palvelussa, joka ohjaa oikean avun piiriin. Vastaanotolla asiakkaan tutkii lisäkoulutettu fysioterapeutti, joka antaa ohjausta kivun hoidosta, harjoittelusta ja jatkohoidon tarpeesta.

Asiantuntijafysioterapeutin vastaanotto

Asiantuntijafysioterapeutin vastaanotto on tarkoitettu yli 18-vuotiaiden tuki- ja liikuntaelinoireisiin, kuten alaselän, olkapään ja polven kipuihin. Vastaanotolle hakeudutaan yhteydenoton kautta, kun vaiva on äkillinen tai pahentunut, mutta ei vaadi päivystyshoitoa.

Mitä palveluja vastaanotto tarjoaa?

Asiantuntijafysioterapeutti

tutkii ja arvioi vaivan syyn ja toimintakykyyn vaikuttavat tekijät

ohjaa lääkkeettömään kivunhoitoon (lämpö, kylmä, kuormituksen säätely, ergonomia)

laatii omatoimisen harjoitteluohjelman ja neuvoo sen turvallisen toteuttamisen

arvioi apuvälinetarpeen sekä mahdollisen sairauspoissaolon tarpeen

tekee tarvittaessa lähetteen lääkärille tai ohjaa jatkokuntoutukseen

aloittaa kuntoutumisen nopeasti ja vähentää pitkittyvän kivun riskiä

Miten hakeutua asiantuntijafysioterapeutin vastaanotolle?

Asiantuntijafysioterapeutin kiirevastaanotolle voit hakeutua

täyttämällä Omaolo.fi:ssä oirearvion

soittamalla hyvinvointiasemien keskitettyyn puhelinpalveluun puh. 05 352 7260, ma–pe klo 7–20,

käyttämällä Oma Ekhvan chat–palvelua, joka palvelee joka päivä klo 8–20.

päivystyksellisissä vaivoissa ottamalla yhteyttä Päivystysapuun chatissa tai soittamalla numeroon 116117.

Linkit:

Asiantuntijafysioterapeutin kiirevastaanotto - Etelä-Karjalan hyvinvointialue

Tiedote 29.1.2024: Akuuteissa tuki- ja liikuntaelinvaivoissa uutena palveluna asiantuntijafysioterapeutin vastaanotto Etelä-Karjalan keskussairaalan päivystyksessä - Etelä-Karjalan hyvinvointialue

Lisätietoja:

Maiju Taskula, avoterapiat toimintayksikön esihenkilö, puh. 040 651 3815, maiju.taskula@ekhva.fi